b"\n_START_ARTICLE_\nGideon Byamugisha\n_START_SECTION_\nLivet f\xc3\xb8r hiv\n_START_PARAGRAPH_\nByamugisha kommer fra Kigezi n\xc3\xa6r Ugandas grense til Rwanda og er eldst av fjorten s\xc3\xb8sken. Han jobbet som historie- og geografil\xc3\xa6rer i tillegg til \xc3\xa5 v\xc3\xa6re rektor f\xc3\xb8r han begynte \xc3\xa5 studere teologi da han var i tjue\xc3\xa5rene. Han var da mest interessert i religionsfilosofi._NEWLINE_I 1990 f\xc3\xb8dte Byamugishas f\xc3\xb8rste kone, Kellen, datteren Patience, og begge foreldrene hadde kommet inn p\xc3\xa5 videre studier i Storbritannia. Disse planene ble endret da Kellen fikk brystsmerter i april 1991 og d\xc3\xb8de en uke senere. Seks m\xc3\xa5neder senere fant Byamugisha ut at konen hadde d\xc3\xb8dd som f\xc3\xb8lge av aids._NEWLINE_Byamugisha vet ikke n\xc3\xa5r han ble smittet. Hverken han eller konen hadde blitt testet f\xc3\xb8r de giftet seg, og i 1988 var han utsatt for en alvorlig sykkelulykke som gjorde at han m\xc3\xa5tte f\xc3\xa5 blodoverf\xc3\xb8ringer. Dette skjedde p\xc3\xa5 en tid da blod ikke ble sjekket for hiv.\n_START_SECTION_\nLivet med hiv\n_START_PARAGRAPH_\nTil tross for muligheter for \xc3\xa5 miste jobben p\xc3\xa5 grunn av stigmaene som f\xc3\xb8lger med aids, bestemte Byamugisha seg for \xc3\xa5 fortelle ledelsen og kollegene p\xc3\xa5 colleget der han jobbet om diagnosen. Han fikk st\xc3\xb8tte av dem, men de bad han om ikke \xc3\xa5 si noe til andre. Til tross for dette fortalte han det f\xc3\xb8rst til elevene sine, og s\xc3\xa5 til andre menighetsmedlemmer. Selv anser han dette som et risikabelt valg, da andre menighetsmedlemmer var urolige for at han ville skade kirkens omd\xc3\xb8mme._NEWLINE_Byamugisha sier at han aldri f\xc3\xb8lte seg skyldig for smitten: \xc2\xabThe only regret I have is that I lacked information. I have all this education\xe2\x80\x94two degrees, one first class\xe2\x80\x94but I failed a HIV test.\xc2\xbb (Det eneste beklagelige er at jeg manglet infomasjon. Jeg har all denne utdannelsen; to grader, en av de f\xc3\xb8rsteklasses, men jeg str\xc3\xb8k p\xc3\xa5 hiv-testen). I 1996 ble han syk, og gikk ned 40\xc2\xa0lb (18\xc2\xa0kg) fordi han ikke hadde tilgang p\xc3\xa5 antiretrovirale medisiner (ARV). Da han s\xc3\xa5 fikk beskjed om at han kun ville leve et halvt \xc3\xa5r uten ARV brukte biskopen i Kampala kirkens nettverk til \xc3\xa5 finne givere (en fra USA og en fra Singapore) som begynte \xc3\xa5 sende medisiner i 1997.\n_START_SECTION_\nANERELA+\n_START_PARAGRAPH_\nDa han begynte \xc3\xa5 reise rundt og snakke om sykdommen sin, m\xc3\xb8tte Byamugisha andre religi\xc3\xb8se ledere som var hiv-smittet eller hadde sykdommen n\xc3\xa6rt p\xc3\xa5 seg i form av syke eller d\xc3\xb8de familiemedlemmer, uten \xc3\xa5 v\xc3\xa6re klare til \xc3\xa5 snakke om dette offentlig. P\xc3\xa5 den tiden var det mye feilinformasjon om aids og hiv i Afrika, og p\xc3\xa5 grunn av forkynnelse og uttalelser fra kristne, muslimske og hinduistiske grupperinger p\xc3\xa5 kontinentet, var det at en av de religi\xc3\xb8se lederne skulle v\xc3\xa6re smittet, eller i det hele tatt personlig p\xc3\xa5virket av dette, utenkbart.  _NEWLINE_I 1998 mente Byamugisha at det var behov for \xc3\xa5 organisere religi\xc3\xb8se som hadde personlige erfaringer med hiv/aids, og i 2002 hadde han sikret finansiering til \xc3\xa5 holde et m\xc3\xb8te for religi\xc3\xb8se ledere han hadde snakket med dette om tidligere. 42 ledere m\xc3\xb8tte p\xc3\xa5 en samling p\xc3\xa5 Collins Hotel i Nyanga Hills rundt 300 km utenfor Harare. \xc3\x85tte deltagere var hiv-positive, og denne gruppen ble til African Network of Religious Leaders Living with and Personally Affected HIV and AIDS (ANERELA+), en organisasjon som hadde mer enn 2000 medlemmer i 39 land i 2006 da de ble en del av den nystartede INERELA+\n_START_SECTION_\nAnnet hiv/aids-arbeid\n_START_PARAGRAPH_\nByamugisha har blitt en viktig person i det internasjonale hiv/aids-milj\xc3\xb8et. Han har jobbet som r\xc3\xa5dgiver for World Vision og har reist i mange land for \xc3\xa5 snakke om hiv/aids, blant annet p\xc3\xa5 en konferanse i Det hvite hus i Washington i desember 2002.  Byamugisha forfekter at hiv-relaterte sp\xc3\xb8rsm\xc3\xa5l viser problemer i andre samfunnsomr\xc3\xa5der som fattigdom, analfabetisme, sosial ulikhet, kj\xc3\xb8nnsp\xc3\xb8rsm\xc3\xa5l, handel og myndighetenes politikk. Om man l\xc3\xb8ser disse problemene mener han det vil ha en merkbar effekt p\xc3\xa5 aids-epidemien i Afrika._NEWLINE_Byamugisha peker p\xc3\xa5 at en hovedutfordring for bistandsorganisasjoner er at de heller ser p\xc3\xa5 hva som passer for sine hjemlige donorer i stedet for \xc3\xa5 akseptere det som faktisk er situasjonen i Afrika. Selv om Den katolske kirke og andre religi\xc3\xb8se institusjoner har blitt mykere i synet p\xc3\xa5 kondombruk og undervisning om aids i Afrika, holder fremdeles organisasjoner som President's Emergency Plan for AIDS Relief (PEPFAR), den st\xc3\xb8rste giveren i Uganda, fast p\xc3\xa5 \xc3\xa5 undervise om avholdenhet eller \xc3\xa5 utsette den seksuelle debuten for unge mennesker og trofasthet til en partner for eldre mennesker, to innfallsvinkler Byamugisha har kritisert for \xc3\xa5 \xc2\xabstigmatisere\xc2\xbb dem som ikke kan eller vil vente eller holde seg til en partner. Han har ogs\xc3\xa5 kritisert PREFAR for deres syn p\xc3\xa5 bruk av synonympreparater. I sitt f\xc3\xb8rste \xc3\xa5r, insisterte PEPFAR p\xc3\xa5 at kun originalmedisiner kunne bli brukt, selv om disse er fem ganger dyrere enn synonympreparater, og dermed, som Byamugisha p\xc3\xa5pekte, kun kan behandle en femtedel av det de billigere medisinene kan. Byamugisha mente man heller gjorde det som passet for den amerikanske legemiddelindustrien og den evangelikale lobbyen i USA, enn det som passet med realitetene i Afrika.\n_START_SECTION_\nFamilie\n_START_PARAGRAPH_\nByamugisha bor med sin hiv-positive kone, Pamela, en hiv-negativ datter fra sitt f\xc3\xb8rste ekteskap og to negative d\xc3\xb8tre, Love og Gift, som han har f\xc3\xa5tt med Pamela. Paret bestemte seg for \xc3\xa5 f\xc3\xa5 barn etter at medisiner som kan hindre at viruset blir overf\xc3\xb8rt fra mor til barn ble tilgjengelige i 2000."